Amene schööne mäietaag  findt der Ääschme en alti notiz i sineren agända  und wììrt verruckt.     Um di  vieri ume fangt di eerscht amslen aa schlaa uf em Lindehoof. Ganz eläi. Vo wiit ewègg ghöört der Ääschmen en anderi antworte. D Täitäi pfuuset na, tröimt hööchschtens vo amsle. Viertelaab schlaat s de räie naa vom Sankt-Pheeter, vom Groosmünschter, vom Fraumünschter, vo de Predigerchile. Er schtaad under s fäischter und schtreckt sich. Käs wülchli am himel. Am Limetggèè äne faart en äinzelns auto dure, d schiiwèrffer aa. D tram chömed eersch gäg di viertel vor sächsi. Vo nöimethèèr schmöckt s vo flider. Er  lèènet use, mag aber kän schtock gsee. D bletter vo de linde sind dusse, scho fasch en monet; na en monet mee, und me schmöckt s au. Daa, uf em Lindehoof, und de ganze Bahnhoofschtraass naa. Er schnuufet tüüff ii. S mues flider sii. Zmittst i de schtadt. Um die ziit chund em d schtadt imer wie sundig voor, fridlich. Aber s isch midwuch. Bi de kripo isch es ruig, scho drei, vier wuche, wie s es mängmaal git. Uusggnaa di obligatoorische droogetoote, d sälbschtmörd, d vercheersufäll, d uglück i de chuchene, uf de  schtäge. Aber kä mörd. Bi de schpeziaaldienscht fangt s aa aazie, wil di fremde d dieb aalocked. Au es zäiche vom sumer.  Bim rasiere haut er sich in bagge. Das isch em scho lang nüme passiert. Er hät müe zum s bluet schtile. Chäibe säich. Aber äigetli verruckt isch er nööd. De taag isch z schöön. S loont d uufregig nööd. Und chund ä sälte voor. Er vergisst s. Er tuet s kafiwasser über und gaat zum Bèèrtschi abe gschnäl go gipfeli hole. Won er bim zruggchoo wott de Tagi us dem briefchaschte nèè, isch  nüüt dine. «Fèèlt nu na s dritt», tänkt er.  Dobe sitzt d Täitäi am tisch, mungget e müeds «Morge». Aber gseet si en überhaupt? Jedefalls findt si mit em gipfel zeersch s tassli und dänn s muul.  Der Ääschme chönt etz säge, s seg wunderschöön verusse; aber d Täitäi niem em s übel, wil für sii vor em zäni am moorge nüüt cha schöön sii. Also hebet er s muul. Aber gägen en chuss uf s muul hät si nüüt, und uf psundere wunsch git s namal äine.